Našu školu je na 22. državnom natjecanju iz geografije predstavljala **Anja Matovina**, učenica 5. b razreda.

 Domaćin 22. državnog natjecanja iz geografije bila je naša županija i OŠ Ivan Lacković Croata iz Kalinovca. Natjecanje je održano od 15. do 17. travnja 2015., a predstavnica naše škole je bila **Anja Matovina**, učenica 5. b razreda. Anja je pokazala veliku upornost i marljivost, ali i skromnost i sportski duh.

 Natjecanje je zahtjevno jer se sastoji od dva dijela: prvi dio čini rješavanje testa,a drugi dio je praktičan rad. U prvom dijelu Anja je ostvarila 3. mjesto, a u praktičnom radu osmo. Zbrajanjem bodova ostvarila je odlično jedanaesto mjesto .

 Anji iskreno čestitamo i želimo joj da se iz geografskog pupoljka, kako "petaše" naziva predsjednica Državnog povjerenstva Ružica Vuk, razvije u pravi geografski cvijet.

 Osim rješavanja zadataka, sudionici su se družili kroz razgled Starog grada i crkve sv. Jurja u Đurđevcu kao i u okolnom prostoru. Posjetili su CPS Molve i poznatu crkvu Uznesenja Blažene Djevice Marije , jezero Čingilingi, Dravu, seosko gospodarstvo Sv. Anu, Đurđevačke peske, Crne jarke i ribnjake u mjestu Batinske.

 Osim Anje, našu su županiju predstavljali Antonija Milinković, učenica 8. razreda iz OŠ Grgura Karlovčana u Đurđevcu i Marko Mehkek, učenik 3. razreda Gimnazije "Fran Galović" iz Koprivnice. Za natjecanje su ih pripremali nastavnica Marica Vinković i profesor Zvonimir Treščec. Iskreno im čestitamo za osvojena sedma mjesta.

 Domaćinu iskreno hvala na gostoprimstvu i svaka pohvala za organizaciju ovog zahtjevnog natjecanja.

Dubravka Vajdić, učitelj savjetnik

